FI Euroopan unionin virallinen lehti C 219/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 219/09

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”LIQUIRIZIA DI CALABRIA”

EY-N:o: IT-PDO-0105-01090-07.02.2013

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi —  Tuotteen kuvaus — ☒ Maantieteellinen alue —  Alkuperätodisteet —  Tuotantomenetelmä —  Yhteys maantieteelliseen alueeseen —  Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

Maantieteellinen alue

Muutoksella ehdotetaan lisättäväksi tuotantoeritelmään Castrovillarin kunta Cosenzan maakunnassa, sillä se oli erehdyksessä jäänyt mainitsematta eritelmää laadittaessa. Kunnassa vallitsevat samanlaiset SAN-tuotteen ”Liquirizia di Calabria” tuotannon kannalta vaadittavat ympäristölliset ja historialliset olosuhteet kuin muissakin eritelmässä mainituissa kunnissa. Castrovillari sijaitsee osaksi Sibarin tasangolla ja rajoittuu eritelmään jo sisältyviin Altomonten, San Lorenzo del Vallon, Spezzano Albanesen, Cassano Ionion ja Civitan kuntiin. Myös historiallisten lähteiden mukaan Castrovillarin seudulla on ollut Liquirizia di Calabria -lakritsijuuren jalostukseen erikoistuneita laitoksia jo vuodesta 1842 lähtien.

Lisäksi halutaan korjata eräitä maantieteelliseen alueeseen kuuluvien kuntien nimissä esiintyviä virheitä.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”LIQUIRIZIA DI CALABRIA”

EY-N:o: IT-PDO-0105-01090-07.02.2013

SMM ( ) SAN ( X )

1. Nimi

”Liquirizia di Calabria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.8 Muut perussopimuksen liitteessä I luetellut tuotteet (mausteet jne.)

Luokka 2.4 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Suojattu alkuperänimitys ”Liquirizia di Calabria” on varattu yksinomaan tuoreelle tai kuivatulle lakritsijuurelle ja siitä saadulle uutteelle. Lakritsijuuren on oltava peräisin palkokasveihin kuuluvan Glychirrhiza glabra -kasvin Calabriassa ”Cordaraksi” kutsun typica-lajikkeen viljellyistä tai luonnonvaraisista kasveista.

Kulutukseen saatettaessa ”Liquirizia di Calabria” SAN -lakritsijuurella on oltava seuraavat ominaisuudet:

Tuore juuri: — oljenkeltainen väri, — makea, aromikas, voimakas ja viipyvä maku, — kosteus 48–52 %, — glykyrritsiinipitoisuus 0,60–1,40 %.

Kuivattu juuri: — väri vaihtelee oljenkeltaisesta okrankeltaiseen, — makea, hedelmäinen ja hieman suussa kuivaa tunnetta antava maku, — kosteus 6–12 %, — glykyrritsiinipitoisuus 1,2–2,4 %.

Juuriuute: — väri vaihtelee palaneen hiekan ruskeasta mustaan, — makeankarvas, aromikas, voimakas ja viipyvä maku, — kosteus 9–15 %, — glykyrritsiinipitoisuus 3–6 %.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden viljelystä sadonkorjuuseen sekä kuivauksen ja jalostuksen on tapahduttava kohdassa 4 rajatulla alueella.

3.6 Viipalointia, raastamista, pakkaamista jne. koskevat erityiset säännöt

”Liquirizia di Calabria” SAN -lakritsijuurta pidetään kaupan pahvista, lasista, metallista, keramiikasta, polypropeenista tai ruiskuvaletusta polypropeenista (HDPE) valmistetuissa tai kaikista muista voimassa olevassa elintarvikkeiden pakkaamista koskevassa lainsäädännössä sallituista materiaaleista valmistetuissa pakkauksissa. Pakkausten paino voi vaihdella välillä 5 g–25 kg. Pakkaukset on kuitenkin aina sinetöitävä siten, että niiden avaaminen aiheuttaa sinetin rikkoutumisen.

3.7 Merkintöjä koskevat erityiset säännöt

Etikettiin on merkittävä nimityksen tunnus, valvontaelimen antama juokseva numero ja yksittäispakkauksiin pakatun tuotteen valmistuspäivä. Suojatun alkuperänimityksen ”Liquirizia di Calabria” tunnus on tyylitelty tasasivuinen ja suorakulmainen vinoneliö. Koko tunnuksen pienin painatuskoko on 0,5 cm korkeus- ja leveyssuunnassa, ja tunnus voidaan painaa kaikissa väreissä.

4. Maantieteellisen alueen tarkka rajaus

Suojatun alkuperänimityksen ”Liquirizia di Calabria” tuotantoalue käsittää kaikkien tuotantoeritelmässä yksilöityjen kuntien alueet, joilla on todettu esiintyvän luonnonvaraisena tai viljeltynä Calabriassa ”Cordaraksi” kutsuttua Glycyrrhiza glabra -kasvin typica-lajiketta aina 650 metrin korkeuteen merenpinnasta. Alue rajoittuu pohjoisessa Pollinon vuoristoon, joka laskee koilliseen päin kohti Rocca Imperialea, joka erottaa sen Basilicatan alueesta. Alue kattaa Cratin laakson alueet Sibarin tasangon läpi etelästä pohjoiseen virtaavan ja koillisessa Joonianmereen laskevan joen molemmilla rannoilla. Tyrrhenanmereen viettävillä rinteillä siihen kuuluvat pohjois-eteläsuunnassa alueet Falconara Albanesen ja Nicoteran kuntien välillä. Joonianmeren puolella alue alkaa pohjoisessa Sibarin tasangolta, kulkee halki koko Crotonen tasangon ja päättyy Calabrian eteläkärkeen.

5. Yhteys maantieteelliseen alkuperään

5.1 Maantieteellisen alueen erityisyys

Lakritsijuuren perinteistä tuotantoaluetta oli Calabrian rannikkoalue ja erityisesti Villapianan, Cerchiara di Calabrian, Cassano Ionio-Sibarin, Corigliano Calabron ja Rossanon kuntien muodostama alue Sibarin tasangolla, koska sen kvartsipitoinen, kokkareinen ja pH-arvoltaan neutraali maaperä soveltuu luonnostaan tällaiseen tuotantoon. Myös ilmastollisesti Sibarin tasanko, jonne valtaosa lakritsijuuren tuotannosta edelleenkin keskittyy, tarjoaa kasvin leviämiselle otolliset olosuhteet vuorien läheisyyden ja tuulikäytävien puuttumisen ansiosta ympäröivien Pollino- ja Silavuoristojen muodostaessa luonnollisen esteen. Lakritsikasvi kasvaa luonnonvaraisena ja viljeltynä pitkin rannikkoa, ja sen levinneisyysalue ulottuu Tyrrhenanmeren (Lamezia Terme, Falerna, Nocera Tirenese jne.) ja Joonianmeren rannikon tasangoilta (Crotone, Isola Capo Rizzuto, Chiaravalle, Badolato, Roccella Ionica jne.) sisämaan kukkuloille ja Calabrian tärkeimpien jokilaaksojen kautta sisämaan ylänköalueille, joilla niiden erityisen pinnanmuodostuksen ansiosta meren vaikutus ilmenee erityisen suotuisana. Sen vuoksi lakritsikasvi esiintyy ominaisuuksiltaan samanlaisena myös useampien kilometrien päässä rannikolta. Selkeästi välimerellinen ilmasto pitkine, kuumine ja kuivine kesineen ja lauhkeine talvineen edistää Glychyrrhiza glabra -lakritsikasvin typica-lajikkeen (Cordara) tasaista leviämistä kyseisen alueen kaikkiin osiin.

5.2 Tuotteen erityisyys

SAN-tuote ”Liquirizia di Calabria” erottuu kemiallis-fysikaalisilta ominaisuuksiltaan selvästi muista samankaltaisista lajikkeista toissijaisten aineenvaihduntatuotteidensa ansiosta. Näihin kuuluu myös tuotteen kaupallisten ja farmakognostisten ominaisuuksien perustan muodostava vaikuttava aine, glykyrritsiini. Calabrian lakritsijuuri sisältää tätä saponiinia prosentuaalisesti keskimäärin vähemmän kuin muut lajit ja lajikkeet, minkä vuoksi se on markkinoilla erityisen kysyttyä. Viimeaikaiset tutkimustulokset ovat vain vahvistaneet havaintoa, että Calabrian lakritsijuuren glykyrritsiinihappopitoisuus on – kuten edellä on mainittu – Calabrian naapurialueilta peräisin olevaa lakritsijuurta selvästi pienempi. Myös sen sokeripitoisuus on alhaisempi.

Toisessa, haihtuvaa fraktiota koskevassa tutkimuksessa havaittiin selvä ero Calabrian lakritsijuuren koostumuksessa verrattaessa sitä muualta Italiasta ja ulkomailta peräisin olevaan lakritsijuureen. Vertailu muualta peräisin oleviin lakritsiuutteisiin osoitti, että Calabrian lakritsijuuren fenoliyhdisteiden koostumus on laadullisesti ja määrällisesti poikkeava.

Huomionarvoista on erityisesti erittäin pieni likviritigeniini- ja isolikviritigeniinipitoisuus sekä toisaalta prosentuaalisesti merkittävä Licochalcone A -osuus. Licochalcone A:ta ei esiinny muissa näytteissä, tai sitä esiintyy yhdessä Licochalcone B:n kanssa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Calabria on pinnanmuodostuksensa ja vuoristojensa vuoksi ominaispiirteiltään ehdottoman ainutlaatuinen alue verrattuna muihin Italian alueisiin.

Italian niemimaan äärilaidalla sijaitseva Calabria on pitkä ja kapea niemi, jota meri ympäröi noin 800 km:n matkalta. Tietyiltä osin sitä voidaan verrata Apuliaan, mutta toisaalla sen olosuhteet poikkeavat Apuliasta täysin. Apenniinien korkea vuoristoketju näet jakaa Calabrian pituussuunnassa kahteen osaan, mikä on Italian alueiden maisemassa aivan ainutlaatuista.

Pinnanmuodostus ja vuoristot luovat Calabriaan ainitlaatuiset ja muusta Italiasta täysin poikkeavat biologiset, pedologiset ja ilmastolliset olosuhteet niin keskilämpötilan, lämpötilanvaihtelun, kosteuden, keskimääräisen vuosisadannan, sademäärän, tuulen kuin auringonvalon ja -säteilynkin suhteen ja sitä kautta myös maaperän lämpötilan suhteen. Nämä tekijät on osoitettu laajalti monissa tieteellisissä tutkimuksissa. Erityisen elinympäristön vuoksi lajiin on vuosisatojen kuluessa kohdistunut sopeutumiseen ja valintaan liittyviä voimakkaita paineita, jotka ovat vaikuttaneet kasvin kehitykseen koostumuksen, ravintosisällön ja aromaattisuuden suhteen ja luoneet erillisen kemotyypin, Calabrian lakritsijuuren.

Tämä erityinen lakritsikasvityyppi on ominainen Calabrian alueelle, ja se tunnettiin jo 1600-luvulla, mikä käy ilmi lukuisista asiakirjoista, kuten arvostetusta teoksesta ”Trattato di terapeutica e farmacologia”, jonka I niteessä (1903) todetaan: ”Näitä saadaan palkokasveihin (Papillonacee) kuuluvasta Glycyrrhiza glabra -lajista, joka on Lounais-Euroopalle tyypillinen. Toisinaan tästä rohdoskasvijuuresta käytetään nimeä ’Liquirizia di Calabria’ sen erottamiseksi vaaleammasta venäläisestä lakritsijuuresta, jota saadaan Kaakkois-Euroopassa kasvavasta Glycyrrhiza glandulifera l. Echinata -lajista.”.

Myös tunnetun Encyclopaedia Britannican 14. painoksessa (1928) todetaan: ”The preparation of the juice is a widely extended industry along the Mediterranean coast: but the quality best appreciated in Great Britain is Made in Calabria …”.

Encyclopaedia Britannican käsitys vahvistetaan myös Yhdysvaltojen ulkoasiainministeriön kertomuksessa ”The licorice plant” (1985).

Liquirizia di Calabria on monitahoinen ”tuote”, joka on syntynyt luonnon ja ihmisen vuosisatojen ajan jatkuneen, Calabrian alueella perinteeksi muodostuneen toiminnan vuorovaikutuksen tuloksena. Tästä kertoo Jean-Claude Richard de Saint-Nonin maalaus 1700-luvun loppupuolelta teoksessa ”Stato delle persone in Calabria”. Muita viittauksia ovat esimerkiksi Vincenzo Padulan kuvaus ”I concari” vuodelta 1864, asiakirja SVIMEZ –Piante officinali in Calabria: presupposti e prospettive” vuodelta 1951, Augusto Placanican ”Pece e liquirizia nei casali cosentini del Settecento: forma d’industrie e forze di lavoro” vuodelta 1980, Gennaro Matacenan ”Conci e la produzione del succo di liquerizia in Calabria” vuodelta 1986, Vittorio Marzin (et al.) ”La dolce industria. Conci e liquirizia in provincia di Cosenza dal XVIII al XX secolo” vuodelta 1991 sekä monet muut vuosina 1700–2000 julkaistut tekstit.

1700-luvun loppupuolella Calabriassa viljeltiin lakritsikasvia kaikkialla Joonianmeren rannikon alueella ja etenkin Lucanian vastaisella pohjoisrajalla sekä Sibarin laajalla tasangolla, jolla viljely oli runsasta Crotoneen ja Reggio Calabriaan saakka. Viljely oli yleistä myös Cratin laaksossa Cosenzasta Sibarin tasangolle sekä Tyrrhenanmeren laajalla rannikkokaistalla.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 18 päivänä joulukuuta 2012Italian tasavallan virallisen lehden numerossa 294 SAN-tuotteen ”Liquirizia di Calabria” eritelmän muutoshakemuksen.

Eritelmän konsolidoitu teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE’.

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.

(4) Katso alaviite 2.